Mae plismyn sy'n chwilio am bwy bynnag oedd yn gyfrifol am ladd cyn-ddarlithydd gyda bwa croes yn dweud mai dyma'r ymchwiliad llofruddiaeth mwyaf ar Ynys Môn ers bron ddau ddegawd.

Mae ditectifs hefyd wedi apelio unwaith eto ar unrhyw un sydd â gwybodaeth am y digwyddiad i gysylltu â nhw.

Dywedodd y Ditectif Prif Arolygydd Brian Kearney, sy'n arwain yr ymchwiliad: "Rwy'n credu mai gan y cyhoedd y mae'r allwedd, a byddwn yn apelio am unrhyw wybodaeth, waeth pa mor ddinod y mae'n ymddangos.

"Ry'n ni angen helpu'r gymuned i'n cynghori ni am gefndir yr achos, a beth arweiniodd at bensiynwr 74 oed oedd yn byw mewn llecyn mor ddelfrydol i gael ei ladd yn y fath fodd."